
A Mediáció Funkciói – A Hatékony Konfliktuskezelés Jövője?

Kulcsszavak: közvetítés; alternatív vitarendezés
A kutatás a mediáció, azaz közvetítés intézményével foglalkozik. Alaptézise, hogy a mediációban sokkal több potenciál rejlik, mint amit a mai gyakorlata sugallana. A rendszertani elhelyezés és a jogi-társadalmi definíciós elemek tárgyalása után
bemutatja a polgári ügyekhez kapcsolódó közvetítés magyarországi, Európai Uniós és egy rövid nemzetközi kitekintés keretein belül a törökországi jogi szabályozását. Ezen fejezetek a közvetítői tevékenységről szóló 2002. évi LV. törvényre, az Európai Parlament és a Tanács 2008/52/EK a polgári és kereskedelmi ügyekben végzett közvetítés egyes szempontjairól szóló irányelvére, illetve a török Mediációs törvényre épülnek. A releváns eltérések mentén elhatárolásra kerül egymástól a mediáció bírósági és bíróságon kívüli altípusa. A dolgozat bemutatja továbbá a közvetítés peres úthoz viszonyított előnyeit, illetve hátrányait is, kiegészítve azzal, hogy mikor melyik vitarendezési utat érdemes választania a vitás feleknek. Vizsgálja a társadalmi ismertségének, avagy ismeretlenségét mértékét, annak okait. Ezek tükrében, a kutatás eredményeit felhasználva felvillantja a jogintézmény népszerűsítésének lehetséges módjait annak érdekében, hogy a mediáció a hatékony konfliktuskezelés jövője lehessen. Ehhez kapcsolódóan külföldi példákat alapul véve, lehetséges mediációval
kapcsolatos jogalkotási irányokat fogalmaz meg. A kutatás a releváns törvényszövegeken túl főképpen szakirodalom feldolgozásának, funkcionális értelmezésének módszertanán alapszik. Emellett a tanulmány részét képezi egy saját készítésű kérdőíves felmérés eredménye is.



